Det lykkedes en mand mellem 20 og 25 år, at stjæle et mindre pengebeløb fra Super Spar på Doravej i Aalborg onsdag aften omkring klokken 19.05. Manden, der beskrives som 180 centimeter høj med karseklippet blond hår, havde tidligere været inde i forretningen for at købe øl. Han kom dog tilbage igen, hvor han stillede sig bag i køen, købte nogle cigaretter, hvorefter han vendte sig om og tog et mindre pengebeløb fra et ubemandet kasseapparat, hvor nøglen sad i. Der var andre kunder til stede i forretningen. En af dem forsøgte at stille sig i vejen for tyven og forhindre ham i at stikke af, men han løb uden om og slap væk med pengene. Tyveriet foregik uden maskering, så Nordjyllands Politi har et udmærket signalement af manden. Han var iført slidte bukser og en rød trøje af mærket Bullrot. Derudover har han et ar i baghovedet.

Opsummering:
En ung mand stjal onsdag aften et mindre pengebeløb fra Super Spar på Doravej i Aalborg. En anden kunde forsøgte at standse manden, men det lykkedes ham at stikke af.